ठाणे की फैक्टरी में आग, चार मरे  
महाराष्ट्र के ठाणे जिले में एक कपड़ा फैक्टरी में आग लग जाने से कम से कम चार लोगों की मौत हो गई और 15 अन्य घायल हुए हैं।
महाराष्ट्र के ठाणे जिले में गुरुवार तड़के एक कपड़ा फैक्टरी में आग लग जाने से कम से कम चार लोगों की मौत हो गई और 15 अन्य घायल हुए हैं। एक पुलिस अधिकारी ने बताया कि आग लगने के कारणों का अब तक पता नहीं चल सका है।  दमकल की आठ गाड़ियां आग पर काबू पाने की कोशिश कर रही हैं। डोम्बिवली शहर में पूजा फेबरिक्स फैक्टरी में लगी आग पूरे परिसर में फैल गई। तड़के 4.15 बजे यह दुर्घटना हुई। उस समय रात की पाली के कर्मचारी वहां काम कर रहे थे। घायलों को नजदीकी अस्पताल में दाखिल कराया गया है। जांच शुरू कर दी गई है। महाराष्ट्र औद्योगिक विकास निगम द्वारा संचालित यह फैक्टरी औद्योगिक इलाके में स्थित है।